text: Det tyske valg i dag har stor betydning også for syd- og sønderjyderne
  24 september 2017 kl. 11.08
  En sund tysk økonomi har stor betydning for danskerne, da Tyskland er vores største samhandelspartner. Vi sælger varer til tyskerne for 100 milliarder kroner, og eksporten til tyskerne beskæftiger 92.000 danskere. 
  Tyskland var i 2016 Danmarks største marked for såvel import som eksport, når der ses på den samlede handel med varer og tjenester.
  Eksporten til Tyskland udgør 13 procent af den samlede danske eksport, og importen fra Tyskland udgør 17 procent af Danmarks samlede import. Derfor er vi afhængige af, at den tyske økonomi har det godt.
  Ifølge tal fra Danmarks Statistik solgte Danmark i 2016 varer for mere end 100 milliarder til tyskerne, og eksporten til Tyskland beskæftiger omkring 92.000 danskere.
  Kød fra blandt andet Danish Crown er blandt de varer, som tyskerne køber stort ind af hos danske producenter.
  Hver dag sender slagteriet ifølge Flensborg Avis 25-30 lastbiler slagtekød sydpå. Derfor har slagteriet netop indviet et kontor i Flensborg, hvor der er 15 ansatte og med forventning om flere i den nærmeste fremtid, så de bedre og hurtigere kan betjene det tyske marked.
  Her er de 10 varegrupper, som vi eksporterer mest af til Tyskland (2016-tal i parentes): 
  1. Animalske og vegetabilske produkter (19,0 milliarder kroner).2. Elektriske motorer og generatorer (12,2 milliarder).3. Tekstil og beklædning (11,0 milliarder).4. Metalvarer (10,8 milliarder).5. Tilberedte fødevarer (7,3 milliarder).6. Træ- og papirvarer samt møbler (5,9 milliarder).7. Transportmidler (5,8 milliarder).8. Mekaniske apparater (5,6 milliarder).9. Farmaceutiske produkter (5,5 milliarder).10. Maskiner til industrielt brug (4,1 milliarder).Kilde: Dansk Industri/Eurostat.
  
  